กลต.หนุนบล.ขยายฐานผู้ลงทุนคู่ดูแลซื้อหุ้นผ่านโปรแกรม
ก.ล.ต. สนับสนุนให้ บล. ขยายฐานผู้ลงทุน พร้อมไปกับการดูแลการซื้อขายหุ้นผ่านโปรแกรม&nbsp;&nbsp;
23 พ.ค. 2554

ก.ล.ต. สนับสนุนให้ บล. ขยายฐานผู้ลงทุน พร้อมไปกับการดูแลการซื้อขายหุ้นผ่านโปรแกรม   
ก.ล.ต. แถลงภายหลังการประชุมประจำไตรมาสร่วมกับสมาคมบริษัทหลักทรัพย์ ถึงแนวทางการกำกับดูแลบริษัทหลักทรัพย์ (บล.) เพื่อคุ้มครองผู้ลงทุน รักษาความเป็นระเบียบเรียบร้อยในการซื้อขายหลักทรัพย์ รวมถึงแนวทางที่จะร่วมมือกันพัฒนาตลาดทุน และการเตรียมพร้อมรับการเปิดเสรีธุรกิจหลักทรัพย์ และการเชื่อมโยงตลาดทุนในภูมิภาค ดังนี้
1. ก.ล.ต. เห็นด้วยกับสมาคมที่จะสนับสนุนการขยายฐานผู้ลงทุนด้วยวิธีการต่างๆ รวมถึงแนวทางการพัฒนาผู้ติดต่อกับผู้ลงทุน  การเพิ่มบทบาทของผู้ลงทุนสถาบันและ financial planner  ซึ่งเป็นแนวทางที่ตลาดทุนของประเทศมาเลเซียและสิงคโปร์ขยายฐานผู้ลงทุนสำเร็จมาแล้ว โดย ก.ล.ต. มีแนวคิดที่จะเพิ่มจำนวนตัวแทนที่ขายหน่วยลงทุนและตราสารหนี้  และจัดให้มีผู้ให้บริการในรูปแบบ investment supermarket อาทิเช่น เพิ่มความยืดหยุ่นในขนาดของทุนจดทะเบียนขั้นต่ำของผู้ให้บริการ รวมทั้งเสนอให้ บล. เผยแพร่ความรู้เกี่ยวกับการลงทุนที่เว็บไซต์ของความรู้ผู้ลงทุนของ ก.ล.ต. (www.sec.or.th/education) ควบคู่ไปกับเว็บไซต์ของสมาคม (www.asco.or.th) เพื่อเพิ่มช่องทางที่ผู้ลงทุนเข้าถึงได้สะดวกยิ่งขึ้น
2. ก.ล.ต. ขอให้สมาคมแจ้งให้สมาชิกให้ความสำคัญเกี่ยวกับ 
(1) ระบบงานรองรับการที่ผู้ลงทุนทุกประเภทสามารถใช้โปรแกรมเทรดดิ้งในการซื้อขายได้ โดยอย่างน้อยต้องคำนึงถึงคุณสมบัติของผู้ลงทุนที่เหมาะสม การป้องกันไม่ให้นำข้อมูลของลูกค้าไปใช้ประโยชน์  การป้องกันไม่ให้มีการส่งคำสั่งที่ทำให้ตลาดมีความผิดปกติ และขั้นตอนการปฏิบัติงานของเจ้าหน้าที่กำกับดูแลการปฏิบัติงานที่จะต้องครอบคลุมเรื่องเหล่านี้
(2) แนวทางในการควบคุมมิให้เจ้าหน้าที่ บล. ติดตั้งโปรแกรมส่วนตัวที่ บล. มิได้อนุญาต ซึ่งอาจมีผลกระทบกับระบบการซื้อขายหลักทรัพย์ของบริษัท เช่น โปรแกรมที่สามารถลัดลำดับคำสั่งซื้อขายในระบบ ทำให้เกิดความไม่เป็นธรรมในการส่งคำสั่ง เป็นต้น 
(3) มาตรการในการดำเนินการเพื่อติดตามและจัดการกับลูกค้าที่มีพฤติกรรมส่งคำสั่งไม่เหมาะสมผ่านอินเตอร์เน็ทอย่างต่อเนื่อง เช่น ตักเตือน ลดวงเงิน ไม่อนุญาตให้ซื้อขายทางอินเตอร์เน็ท และรวมไปถึงการปิดบัญชีลูกค้า
3. ก.ล.ต. แจ้งให้สมาคมทราบว่า ก.ล.ต. จะปรับปรุงเกณฑ์การลงโทษผู้ติดต่อกับผู้ลงทุนให้มีความเข้มงวดยิ่งขึ้น โดยเฉพาะอย่างยิ่งในพฤติกรรมที่พบการกระทำผิดบ่อยครั้ง เช่น ยุ่งเกี่ยวกับทรัพย์สินของลูกค้า และตัดสินใจซื้อขายแทนลูกค้า โดยกำหนดให้มีระดับโทษที่รุนแรงกว่าเดิม และจะเริ่มใช้กับผู้ที่กระทำผิดตั้งแต่วันที่ 1 กรกฎาคม 2554
นายธีระชัย  ภูวนาถนรานุบาล เลขาธิการ ก.ล.ต.  กล่าวว่า การเตรียมพร้อมรับมือการแข่งขันที่จะเกิดหลังจากการเปิดเสรีธุรกิจหลักทรัพย์และการเชื่อมโยงตลาดทุนในภูมิภาค เป็นประเด็นที่ ก.ล.ต. ติดตามให้สมาคมบริษัทหลักทรัพย์ตระหนักและเร่งปรับตัวมาระยะหนึ่งแล้ว ซึ่งขณะนี้สมาคมได้ศึกษากฎเกณฑ์ของประเทศอื่นเพื่อประเมินศักยภาพในการแข่งขันซึ่งจะรุนแรงมากขึ้นเมื่อมีคู่แข่งต่างชาติ โดยในส่วนของ ก.ล.ต. จะให้น้ำหนักกับความมั่นคงของฐานะการเงินของ บล. ใหม่ เพื่อไม่ให้เกิดความเสี่ยงต่อระบบในภาพรวม และการปฏิบัติตามหลักเกณฑ์ที่เน้นการคุ้มครองผู้ลงทุนและความเรียบร้อยของตลาด ในส่วนของการแข่งขัน ก.ล.ต. จะสนับสนุนให้เกิดขึ้นเพื่อให้ผู้ลงทุนมีทางเลือกที่ดีกว่า
นางภัทธีรา  ดิลกรุ่งธีระภพ นายกสมาคมบริษัทหลักทรัพย์ กล่าวว่า บล. ได้ติดตามเพื่อเตรียมความพร้อมสำหรับการเชื่อมโยงการซื้อขายหลักทรัพย์ โดยจะได้ทำการศึกษากฎเกณฑ์ที่เกี่ยวข้องของตลาดในภูมิภาคอาเซียน  สำหรับการพัฒนาระบบการส่งคำสั่งซื้อขายหลักทรัพย์ของตลาดหลักทรัพย์ไทยผ่านระบบอินเทอร์เน็ต และการใช้โปรแกรมเทรดดิ้งนั้นเป็นการเพิ่มช่องทางให้ผู้ลงทุนเข้าสู่ตลาดได้สะดวกมากขึ้น  รวมทั้งจะเอื้ออำนวยต่อการขยายฐานนักลงทุนได้อีกด้วย  ทั้งนี้ สมาคมจะดำเนินการให้บริษัทสมาชิกดูแลให้ระบบการปฏิบัติงานและการทำงานของเจ้าหน้าที่เป็นไปอย่างเหมาะสม เป็นธรรม เพื่อให้เกิดประโยชน์ต่อผู้ลงทุนและตลาดทุนโดยรวม